87-årige Nobbe Bernild fra Helsingør mistede det meste af synet i en høj alder.

Nu drømmer hun om, at kommunen vil betale en ledsager nogle timer om ugen, så hun har mulighed for at komme i byen og handle, komme til tandlæge og til koncerter.

Men Helsingør Kommune siger nej. Det sker med henvisning til serviceloven.

Var Nobbe Bernilds synsproblemer opstået, før hun blev 67 år, havde kommunen hjælpe hende. Og endda livslangt.

Men servicelovens grænse går ved 67 år. Derefter er der ingen hjælp at hente.

Formanden for socialudvalget i Helsingør Kommune, Ib Kirkegaard fra Dansk Folkeparti, siger, at kommunen ikke kan stille noget op. Og han er langt fra tilfreds med situationen:

- Det generer mig utrolig meget at folketinget skal sætte en overligger på, hvilket serviceniveau, vi vil have i kommunen. Det, synes jeg, er fuldstændig galimatias, siger han.

Nobbe Bernild klarer sig lige nu igennem ved hjælp af taxikørsel og venners og families hjælp. Men hun er dybt frustreret:

- Jeg føler mig magtesløs og dårligt behandlet, siger hun til TV 2 Lorry.